《五指参天峰和丘文庄公韵 其一》
明代·王弘诲

地尽南溟气复连，五峰如指势擎天。浴光应捧咸池日，染翠疑擎太乙烟。

瑶岛露分仙掌湛，宝轮花傍佛支悬。寰中诸岳纷罗立，谁向鸿濛握化原。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。